BESLUTNING [1] om ændring af direktivet om chokolade

[1] Vedtaget af Den Paritetiske Forsamling AVS-EU den 26. septembert 1996 i Luxembourg.

Den Paritetiske Forsamling AVS-EU,

- forsamlet i Luxembourg den 23.-26. september 1996,

A. der henviser til sin beslutning om anvendelse af andre vegetabilske fedtstoffer end kakaosmør ved chokoladefremstilling, som blev vedtaget i Windhoek (Namibia) i marts 1996,

B. der henviser til, at Kommissionen i april 1996 vedtog et forslag om ændring af direktiv 73/241/EØF fra 197, så det bliver tilladt at erstatte 5 % af kakaosmørindholdet ved fremstillingen af chokolade og dermed gøre det muligt at lade andre vegetabilske fedtstoffer end kakaosmør indgå med op til 5 % af det færdige produkts vægt,

C. der henviser til, at direktiv 73/241/EØF forbyder tilsætning af vegetabilske fedtstoffer i produkter med benævnelsen chokolade,

D. der understreger, at økonomierne i en række AVS-lande er stærkt afhængige af kakaoeksport, og som også understreger den betydning, som Fællesskabets marked har for eksporten af kakaobønner og af produkter fremstillet på grundlag af kakao, for alle kakaoproducerende lande, og navnlig for de 31 AVS-stater,

E. der er foruroliget over de katastrofale økonomiske og finansielle følgevirkninger for de kakaoeksporterende AVS-lande, og som henviser til, at nogle eksperter skønner, at indtægtstabene kan beløbe sig til 270 mio ecu årligt,

F. der henviser til, at den STABEX-finansiering der ydes for at stimulere den økonomiske udvikling i AVS-landene, og som dækker sølle 40 % af AVS-landenes behov, ikke vil dække AVS-landenes krav om dækning af de eksportindtægtstab, der er opstået på grund af anvendelsen af andre vegetabilske fedtstoffer end kakaosmør,

G. der henviser til, at i henhold til den internationale aftale om kakao, der blev ratificeret af Den Europæiske Unions medlemsstater i 1994, har importlandene forpligtet sig til at stimulere forbruget af kakao ved at vedtage de nødvendige foranstaltninger for at hjælpe producentlandene,

H. der henviser til, at de multinationale selskaber inden for chokoladeindustrien allerede har udviklet tekniske processer, der sætter dem i stand til at erstatte kakaosmør med andre billige vegetabilske fedtstoffer (palmeolie, rapsolie, etc.) for at begrænse produktionsomkostningerne,

I. der henviser til, at de tekniske ressourcer, der i øjeblikket er til rådighed, ikke muliggør påvisning af tilstedeværelsen af vegetabilske fedtstoffer, så der er en reel risiko for, at der anvendes mere end 5 % vegetabilske fedtstoffer,

J. der henviser til, at ovennævnte direktivforslag fra Kommissionen i øjeblikket er til behandling i Europa-Parlamentet og Rådet,

K. der også henviser til den behandling, der skal foretages i Gruppen Codex Alimentarius med henblik på en revision af de internationale kvalitets- og sundhedsnormer for kakao og kakaoprodukter,

L. der henviser til, at konklusionerne i Nordmann-betænkningen, som Europa-parlamentet vedtog i 1986, stadig er gyldige med den videnskabelige udviklings nuværende stade,

M. der minder om Den Europæiske Unions kontraktmæssige forpligtelser over for AVS-landene i henhold til Lomé-konventionen,

1. mener, at Kommissionens forslag er helt i modstrid med rammerne for og indholdet af den fjerde Lomé-konvention, navnlig hvad angår fremme af eksporten fra AVS-landene;

2. er fast overbevist om, at en sådan straf af eksporten af et af de vigtigste AVS-produkter modarbejder den nødvendige styrkelse af AVS-økonomierne;

3. anmoder Rådet for Den Europæiske Union og Europa-Parlamentet om at forkaste forslaget om ændring af direktiv 73/241/EØF;

4. opfordrer Rådet og Europa-parlamentet til at forbyde brugen af andre vegetabilske fedtstoffer end kakaosmør med henblik på at harmonisere bestemmelserne i Den Europæiske Union og skabe en konkurrencesituation over for De Forenede Stater, hvor anvendelsen af vegetabilske fedtstoffer er forbudt;

5. opfordrer Rådet, medlemsstaterne og Kommissionen til at træffe de nødvendige foranstaltninger for at skabe mulighed for, at de syv EU-lande, som tillader anvendelsen af andre vegetabilske fedtstoffer end kakaosmør, gradvis kan tilpasse sig til direktiv 72/241/EØF, der forbyder anvendelsen af vegetabilsk fedtstoffer;

6. anmoder Rådet og medlemsstaterne om at overholde den forpligtelse, de har indgået i den internationale kakaoaftale;

7. opfordrer Den Europæiske Union til at forsvare AVS-staternes interesser på det 16. møde i Gruppen Codex Alimentarius, der skal finde sted fra den 30. september 1996 til den 2. oktober 1996 i Thun, Schweiz;

8. pålægger sine formænd at sende denne beslutning til AVS-EU-Rådet, Kommissionen og signatarlandene til Lomé-konventionen.